《莱芜胡大尹书来相念赋此奉答》
明代·游朴

故人千里数行书，满地瑶华慰索居。为念翟公门有雀，翻怜范长釜生鱼。

伏龙洞窅流云细，嘶马河澄印月虚。闻说讼庭无一事，棠阴渐欲遍郊墟。

作者简介：游朴（1526—1599），明福建福宁（今福建柘荣县）人，字太初。少聪慧，九岁能属文。万历二年进士，授成都府推官。入为大理寺评事。历迁刑部郎中。三任法曹，办案力求公正。官终湖广参政。有《藏山集》。